To‘qimachilik va tikuv-trikotaj korxonalarida chuqur qayta ishlash va yuqori qo‘shilgan qiymatli tayyor mahsulotlar ishlab chiqarishni hamda ularning eksportini moliyaviy qo‘llab-quvvatlashni yanada kengaytirish chora-tadbirlari tug‘risida

O‘zbekiston Respublikasi Prezidentining “To‘qimachilik va tikuv-trikotaj sanoatini qo‘llab-quvvatlashga doir kechiktirib bo‘lmaydigan chora-tadbirlar to‘g‘risida” 2020-yil 5-maydagi PF-5989-son hamda “To‘qimachilik va tikuv-trikotaj korxonalarida chuqur qayta ishlash va yuqori qo‘shilgan qiymatli tayyor mahsulotlar ishlab chiqarishni hamda ularning eksportini rag‘batlantirish chora-tadbirlari to‘g‘risida” 2022-yil 21-yanvardagi PF-53-son Farmonlariga muvofiq Vazirlar Mahkamasi qaror qiladi:
 1. O‘zbekiston Respublikasi Prezidentining “To‘qimachilik va tikuv-trikotaj korxonalarida chuqur qayta ishlash va yuqori qo‘shilgan qiymatli tayyor mahsulotlar ishlab chiqarishni hamda ularning eksportini rag‘batlantirish chora-tadbirlari to‘g‘risida” 2022-yil 21-yanvardagi PF-53-son Farmoniga asosan:
 a) Investitsiyalar va tashqi savdo vazirligi huzuridagi Eksportni rag‘batlantirish agentligi (keyingi o‘rinlarda — Agentlik) tarkibida yuridik shaxs tashkil etmagan holda To‘qimachilik sohasini qo‘llab-quvvatlash jamg‘armasi (keyingi o‘rinlarda — Jamg‘arma) tashkil etilganligi hamda quyidagilar uning daromadlarini shakllantirish manbalari etib belgilanganligi:
 Tiklanish va taraqqiyot jamg‘armasidan ajratiladigan mablag‘lar;
 O‘zbekiston Respublikasi bojxona chegarasi orqali paxta ip-kalavasi va trikotaj matoni olib chiqishda undiriladigan yig‘imlarning qonunchilik hujjatlarida belgilangan miqdori;
 jismoniy va yuridik shaxslarning xayriya mablag‘lari, xalqaro moliya institutlari va xorijiy tashkilotlarning grantlari;
 qonunchilik hujjatlari bilan taqiqlanmagan boshqa manbalar;
 b) 2022-yil 1-fevraldan 2025-yil 1-yanvargacha Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalarini amalga oshirgan tashkilotlarga mazkur loyihalar doirasida xarid qilingan uskunalar qiymatining 10 foizi, biroq 500 ming AQSh dollari ekvivalentidan ko‘p bo‘lmagan miqdorda Jamg‘arma hisobidan subsidiya ajratish bo‘yicha tartib belgilanganligi;
 v) 2022-yil 1-fevraldan 2025-yil 1-yanvargacha quyidagi manbalardan kelib tushadigan mablag‘lar Jamg‘armaga yo‘naltirilishi:
 paxta ip-kalavasi eksporti uchun undiriladigan yig‘imning 25 foizi va trikotaj mato eksporti uchun undiriladigan yig‘imning 100 foizi. Bunda ushbu mablag‘lar bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini subsidiyalash uchun ajratilishi;
 paxta ip-kalavasi eksporti uchun undiriladigan yig‘imning 70 foizi. Bunda ushbu mablag‘lar tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga subsidiyalash uchun ajratilishi hamda ushbu subsidiyalar har oyda keyingi oyning 20-sanasiga qadar hisobot oyida tushgan mablag‘lar hisobidan eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda ajratilishi;
 g) Tiklanish va taraqqiyot jamg‘armasi Agentlikning talabnomasiga asosan Jamg‘armaga 25 million AQSh dollari miqdoridagi mablag‘larni bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini subsidiyalashga beg‘araz ajratishi;
 Moliya vazirligi zarur bo‘lganda, ushbu maqsadlar uchun 2022-yilda respublika budjetidan Jamg‘armaga qo‘shimcha ravishda 250 milliard so‘mgacha mablag‘ ajratishi belgilanganligi ma’lumot uchun qabul qilinsin.
 2. O‘zbekiston Respublikasi Prezidentining “To‘qimachilik va tikuv-trikotaj sanoatini qo‘llab-quvvatlashga doir kechiktirib bo‘lmaydigan chora-tadbirlar to‘g‘risida” 2020-yil 5-maydagi PF-5989-son Farmoniga asosan O‘zbekiston Respublikasi bojxona chegarasi orqali paxta ip-kalavasi va trikotaj matoni (bo‘yalgan trikotaj matodan tashqari) olib chiqishda 2021-yil 1-yanvardan olib chiqiladigan har bir kilogramm ip-kalava uchun 0,01 AQSh dollari, 2022-yil 1-yanvardan boshlab olib chiqiladigan har bir kilogramm ip-kalava va trikotaj mato uchun 0,05 AQSh dollari, 2023-yil 1-yanvardan — 0,1 AQSh dollari, 2025-yil 1-yanvardan — 0,2 AQSh dollari miqdorida yig‘im undirilishi belgilanganligi ma’lumot uchun qabul qilinsin.
 3. Quyidagilar:
 to‘qimachilik va tikuv-trikotaj tashkilotlarida xomashyoni chuqur qayta ishlash hisobidan yuqori qo‘shilgan qiymatli tayyor mahsulotlar ishlab chiqarishni kengaytirish hamda ularning eksportini yanada rag‘batlantirish mexanizmlarini joriy etishni nazarda tutuvchi Investitsiyalar va tashqi savdo vazirligi huzuridagi Eksportni rag‘batlantirish agentligi tarkibidagi To‘qimachilik sohasini qo‘llab-quvvatlash jamg‘armasi to‘g‘risidagi nizom 1-ilovaga muvofiq;
 yuqori qo‘shilgan qiymatli tayyor to‘qimachilik mahsulotlarini ishlab chiqarishga qaratilgan investitsiya loyihalari amalga oshirilishini yanada rag‘batlantirishni nazarda tutuvchi Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama ishlab chiqarish loyihalari doirasida xarid qilingan uskunalar qiymatining bir qismini subsidiyalash tartibi to‘g‘risidagi nizom 2-ilovaga muvofiq;
 tayyor tikuv-trikotaj mahsulotlarini eksport qiluvchi tashkilotlarni ishlab chiqarish hajmlarini oshirish hamda mahsulotlar eksportini qo‘llab-quvvatlashni nazarda tutuvchi Tayyor tikuv-trikotaj mahsulotlarini eksport qiluvchi tashkilotlarni subsidiyalash tartibi to‘g‘risidagi nizom 3-ilovaga muvofiq tasdiqlansin.
 4. Investitsiyalar va tashqi savdo vazirligi huzuridagi Eksportni rag‘batlantirish agentligi tarkibidagi To‘qimachilik sohasini qo‘llab-quvvatlash jamg‘armasi mablag‘larini shakllantirish va ulardan samarali foydalanish maqsadida:
 Agentlik tuzilmasida Investitsiyalar va tashqi savdo vazirligining budjetdan tashqari mablag‘lari hisobidan moliyalashtiriladigan, 8 shtat birligidan iborat To‘qimachilik sohasini qo‘llab-quvvatlash jamg‘armasi faoliyatini muvofiqlashtirish bo‘limi tashkil etilsin;
 Agentlik tomonidan Moliya vazirligi G‘aznachiligida maxsus g‘azna hisobvaraqlari ochilsin.
 5. O‘zbekiston Respublikasi Hukumatining 4-ilovaga muvofiq ayrim qarorlariga o‘zgartirish va qo‘shimchalar kiritilsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri J.A. Xodjayev zimmasiga yuklansin.
 1. Ushbu Nizom Investitsiyalar va tashqi savdo vazirligi huzuridagi Eksportni rag‘batlantirish agentligi tarkibida tashkil etilgan To‘qimachilik sohasini qo‘llab-quvvatlash jamg‘armasi (keyingi o‘rinlarda — Jamg‘arma) faoliyatini belgilaydi.
 2. Jamg‘arma Investitsiyalar va tashqi savdo vazirligi huzuridagi Eksportni rag‘batlantirish agentligi (keyingi o‘rinlarda — Agentlik) tarkibida respublikadagi mavjud xomashyo bazasidan samarali foydalangan holda, to‘qimachilik va tikuv-trikotaj korxonalarida chuqur qayta ishlash va yuqori qo‘shilgan qiymatli tayyor mahsulotlar ishlab chiqarish hamda ularning eksportini yanada rag‘batlantirish maqsadida tashkil etilgan.
 3. Jamg‘arma yuridik shaxs hisoblanmaydi va uning mablag‘lari Moliya vazirligi G‘aznachiligida ochilgan maxsus g‘azna hisobvaraqlarida jamlanadi.
 4. Quyidagilar Jamg‘arma mablag‘larini shakllantirish manbalari hisoblanadi:
 O‘zbekiston Respublikasi Davlat budjetidan 2022-yilda 250 mlrd so‘mgacha miqdorda ajratiladigan mablag‘lar;
 O‘zbekiston Respublikasi bojxona chegarasi orqali paxta ip-kalavasi (TIF TN kodi 5106, 5202-5207, 5307-5308) va trikotaj matoni (TIF TN kodi 60, bo‘yalgan trikotaj matodan tashqari) olib chiqishda, 2022-yil 1-fevraldan boshlab olib chiqiladigan har bir kilogramm ip-kalava va trikotaj mato uchun 0,05 AQSh dollari, 2023-yil 1-yanvardan 0,1 AQSh dollari, 2025-yil 1-yanvardan 0,2 AQSh dollari miqdoridagi yig‘imning ip-kalava bo‘yicha 95 foizi va trikotaj mato bo‘yicha 100 foizi;
 O‘zbekiston Respublikasining Tiklanish va taraqqiyot jamg‘armasi tomonidan ajratiladigan mablag‘lar;
 Jamg‘armada bo‘sh turgan mablag‘larni tijorat banklari depozitlariga joylashtirish hisobidan olinadigan daromadlar;
 jismoniy va yuridik shaxslarning homiylik xayriyalari;
 xorijiy tashkilotlarning grantlari;
 qonunchilik hujjatlari bilan taqiqlanmagan boshqa manbalar.
 5. Jamg‘arma mablag‘laridan quyidagi maqsadlarda foydalaniladi:
 a) paxta ip-kalavasi eksporti uchun undiriladigan yig‘imning 25 foizi, trikotaj mato eksporti uchun undiriladigan yig‘imning 100 foizi hamda Tiklanish va taraqqiyot jamg‘armasi ajratadigan mablag‘lar hisobidan Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalarini amalga oshirgan tashkilotlarga mazkur loyihalar doirasida xarid qilingan uskunalar qiymatining 10 foizi, biroq 500 ming AQSh dollari ekvivalentidan ko‘p bo‘lmagan miqdorda subsidiya ajratish;
 b) paxta ip-kalavasi eksporti uchun undiriladigan yig‘imning 70 foizi hisobidan tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda hisobot oyida tushgan mablag‘lar hisobidan subsidiya ajratish.
 6. Jamg‘armadan mazkur Nizomning 4-bandida belgilangan maqsadlarga mablag‘lar haqiqatda kelib tushgan mablag‘lar miqdori asosida ajratiladi.
 7. Agentlikning To‘qimachilik sohasini qo‘llab-quvvatlash jamg‘armasi faoliyatini muvofiqlashtirish bo‘limi Jamg‘armaning ijro etuvchi organi hisoblanadi.
 8. Ijro etuvchi organ:
 paxta ip-kalavasi eksporti uchun undiriladigan yig‘imning 25 foizi, trikotaj mato eksporti uchun undiriladigan yig‘imning 100 foizi hamda Tiklanish va taraqqiyot jamg‘armasi ajratadigan mablag‘lar hisobidan Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini subsidiyalashni Vazirlar Mahkamasi tomonidan tasdiqlangan Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama ishlab chiqarish loyihalari doirasida xarid qilingan uskunalar qiymatining bir qismini subsidiyalash tartibi to‘g‘risidagi nizomga muvofiq amalga oshiradi;
 paxta ip-kalavasi eksporti uchun undiriladigan yig‘imning 70 foiz qismi hisobidan tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga subsidiyalashni Vazirlar Mahkamasi tomonidan tasdiqlangan Tayyor tikuv-trikotaj mahsulotlarini eksport qiluvchi tashkilotlarni subsidiyalash tartibi to‘g‘risidagi nizomga muvofiq amalga oshiradi;
 Jamg‘arma daromadlari va xarajatlari bo‘yicha prognozni va hisobot balanslarini belgilangan tartibda shakllantiradi;
 Jamg‘armaning daromadlari va xarajatlarini ijro etish bo‘yicha hisob va hisobot yuritilishini ta’minlaydi;
 Jamg‘arma moliya hisobotining ishonchliligini ta’minlaydi.
 9. Jamg‘arma mablag‘laridan oqilona va maqsadli foydalanilishi uchun javobgarlik Agentlikka yuklanadi.
 10. Agentlik Jamg‘arma mablag‘laridan foydalanilishi yuzasidan hisobotlarni har oy yakuni bo‘yicha Investitsiyalar va tashqi savdo vazirligiga kiritib boradi.
 11. Jamg‘arma mablag‘laridan oqilona va maqsadli foydalanilishi belgilangan tartibda Moliya vazirligi huzuridagi Davlat moliyaviy nazorati inspeksiyasi tomonidan nazorat qilinadi.
 12. Jamg‘armaning hisobot yilida foydalanilmagan mablag‘lari olib qo‘yilmaydi va keyinchalik ushbu Nizomda nazarda tutilgan tartibda foydalanish uchun milliy va chet el valyutasida jamg‘arib boriladigan g‘aznachilik shaxsiy g‘azna hisobvaraqlarida qoladi.
 13. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom To‘qimachilik sohasini qo‘llab-quvvatlash jamg‘armasi (keyingi o‘rinlarda — Jamg‘arma) mablag‘larini shakllantirish va ulardan foydalanish tartibi to‘g‘risidagi nizomga muvofiq Qoraqalpog‘iston Respublikasi va viloyatlarda bo‘yalgan mato hamda aralash va bo‘yalgan gazlama ishlab chiqarish loyihalari doirasida xarid qilingan uskunalar qiymatining 10 foizi, biroq 500 ming AQSh dollari ekvivalentidan ko‘p bo‘lmagan miqdorda Jamg‘arma hisobidan subsidiyalash tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 loyihalar — bo‘yalgan mato va/yoki aralash gazlama va/yoki bo‘yalgan gazlama ishlab chiqarish yo‘nalishida amalga oshirilgan loyihalar;
 subsidiya — bo‘yalgan mato hamda aralash va bo‘yalgan gazlama ishlab chiqarish loyihalari doirasida xarid qilingan uskunalar qiymatining bir qismini qaytarmaslik sharti bilan Jamg‘arma hisobidan ajratiladigan mablag‘;
 subsidiya oluvchilar — bo‘yalgan mato hamda aralash va bo‘yalgan gazlama ishlab chiqarish loyihalarini amalga oshiradigan tashkilotlar;
 uskunalar — bo‘yalgan mato hamda aralash va bo‘yalgan gazlama ishlab chiqarishda ishlatiladigan, avval ishlatilmagan, ishlab chiqarish muddati “erkin muomalaga chiqarish (import)” bojxona rejimiga rasmiylashtirilgan kungacha uch yildan oshmagan uskunalar.
 3. Subsidiya loyihalarni amalga oshirgan tashkilotlarga loyihalar doirasida xarid qilingan uskunalar qiymatining 10 foizi, biroq 500 ming AQSh dollari ekvivalentidan ko‘p bo‘lmagan miqdorda ajratiladi.
 Bunda:
 mazkur loyihalar doirasida yangi uskunalar xarid qilingan bo‘lishi;
 uskunalar qiymatiga yetkazib berish hamda boshqa qo‘shimcha xizmatlar xarajatlari kiritilmasligi;
 loyihalarni foydalanishga topshirish dalolatnomasi mavjud bo‘lishi;
 loyihalar Qoraqalpog‘iston Respublikasi va viloyatlar hududlarida amalga oshirilgan bo‘lishi;
 loyihalar 2022-yil 1-fevraldan 2025-yil 1-yanvargacha bo‘lgan muddatda amalga oshirilgan bo‘lishi lozim.
 4. Loyihalar doirasida xarid qilingan uskunalar qiymatining bir qismini subsidiyalash bo‘yicha subsidiya oluvchilarning arizalari ushbu Nizomga 1-ilovada keltirilgan sxemaga muvofiq ko‘rib chiqiladi.
 5. Subsidiya olish uchun subsidiya oluvchilar Investitsiyalar va tashqi savdo vazirligi huzuridagi Eksportni rag‘batlantirish agentligiga (keyingi o‘rinlarda — Agentlik) quyidagi hujjatlarni taqdim etadi:
 ushbu Nizomga 2 va 3-ilovalarda keltirilgan shakllarga muvofiq to‘ldirilgan ariza va anketa;
 xarid qilingan uskunalar, ularning yetkazib berish hamda boshqa qo‘shimcha xizmatlar xarajati kiritilmagan holdagi qiymatini tasdiqlovchi hujjatlar va to‘lov hujjatlari nusxalari;
 uskunalar yangiligini tasdiqlovchi hujjatlar (xarid shartnomalari, uskuna pasporti, muvofiqlik/kelib chiqish sertifikatlari, bojxona deklaratsiyasi);
 loyihalarni foydalanishga topshirish dalolatnomasi nusxasi.
 6. Subsidiya oluvchidan ushbu Nizomning 5-bandida ko‘rsatilgan hujjatlardan boshqa hujjatlarni talab qilish taqiqlanadi.
 7. Subsidiya oluvchi tomonidan subsidiya olish uchun ariza va tegishli hujjatlar Agentlikka bevosita, pochta aloqasi vositalari orqali yoki elektron shaklda, shu jumladan, Tashqi iqtisodiy ma’lumotlar portali orqali taqdim etilishi mumkin.
 Ariza bo‘yicha qabul qilingan qaror haqida subsidiya oluvchi uning roziligi asosida elektron shaklda xabardor qilinishi mumkin.
 8. Subsidiya olish uchun ariza Agentlikka subsidiya oluvchi tomonidan bevosita taqdim etilganda, ushbu Nizomning 5-bandida ko‘rsatilgan hujjatlar to‘liq bo‘lmagan holatlarda ariza ko‘rib chiqish uchun qabul qilinmaydi.
 9. Subsidiya olish uchun ariza Agentlikka subsidiya oluvchi tomonidan pochta yoki elektron shaklda, shu jumladan, Tashqi iqtisodiy ma’lumotlar portali orqali taqdim etilganda, ushbu Nizomning 5-bandida qayd etilgan hujjatlar to‘liq taqdim etilmagan bo‘lsa, Agentlik tomonidan 3 ish kuni mobaynida subsidiya oluvchiga hujjatlar tegishli javob xati bilan qaytariladi.
 10. Ushbu Nizomning 5-bandida qayd etilgan hujjatlar to‘liq taqdim etilgan arizalar Agentlik tomonidan 5 ish kuni mobaynida ko‘rib chiqilib, Investitsiyalar va tashqi savdo vazirligiga hamda “O‘zto‘qimachiliksanoat” uyushmasiga 1 ish kuni mobaynida yuboriladi va ular tomonidan 7 ish kuni davomida subsidiya ajratish yuzasidan ushbu Nizom talablariga mos kelishi bo‘yicha tegishli xulosa taqdim qilinadi.
 11. Agentlik tomonidan 1 ish kuni mobaynida Investitsiyalar va tashqi savdo vazirligi hamda “O‘zto‘qimachiliksanoat” uyushmasining xulosalari asosida subsidiya ajratish bo‘yicha qaror qabul qilinadi.
 12. Agentlik tomonidan 1 ish kuni mobaynida subsidiya oluvchilarga qabul qilingan qaror to‘g‘risida bildirishnoma yuboriladi.
 13. Quyidagilar subsidiya oluvchilarga subsidiya ajratishni rad etish uchun asos bo‘ladi:
 subsidiya oluvchilar va ular tomonidan taqdim etilgan hujjatlarning ushbu Nizom 3-bandida belgilangan shartlarga yoki ularning biriga nomuvofiqligi;
 taqdim etilgan hujjatlarda noto‘g‘ri ma’lumotlar mavjudligi yoki ma’lumotlarni buzib ko‘rsatish holatlari aniqlanganda.
 14. Ushbu Nizomning 12-bandida nazarda tutilmagan asoslarga ko‘ra subsidiya oluvchilarga subsidiya ajratish rad etilishiga yo‘l qo‘yilmaydi.
 15. Subsidiya oluvchilar subsidiya ajratilishini rad etish to‘g‘risidagi qarorni (xulosani) olgandan so‘ng rad etish asoslarini bartaraf etgan holda, subsidiya olish uchun Agentlikka ariza bilan qayta murojaat qilishga haqli.
 16. Subsidiya oluvchilar subsidiya ajratilishini rad etish to‘g‘risidagi qarordan (xulosadan) norozi bo‘lgan taqdirda, sudga shikoyat qilish huquqiga ega.
 17. Subsidiya xarajatlari Jamg‘armaga Tiklanish va taraqqiyot jamg‘armasidan ajratiladigan hamda paxta ip-kalavasi eksporti uchun undiriladigan yig‘imning 25 foizi va trikotaj mato eksporti uchun undiriladigan yig‘imning 100 foizi hisobidan Jamg‘armaga kelib tushadigan mablag‘lardan qoplanadi.
 18. Tiklanish va taraqqiyot jamg‘armasi Agentlikning talabnomasiga asosan Jamg‘armaga 25 million AQSh dollari miqdoridagi mablag‘larni to‘liq bir marta beg‘araz ajratadi.
 19. Moliya vazirligi paxta ip-kalavasi eksporti uchun undiriladigan yig‘imning 25 foizi va trikotaj mato eksporti uchun undiriladigan yig‘imning 100 foizini Agentlikka ajratadi.
 20. Agentlik subsidiyani Jamg‘armaga shu maqsad uchun ajratilgan mablag‘lar doirasida hisobot oyidan keyingi oyning 25-sanasiga qadar subsidiya oluvchining bankdagi hisobvarag‘iga o‘tkazib beradi.
 21. Chet el valyutasida xarid qilingan uskunalar xarajatlari uchun subsidiya milliy valyutada ajratiladi. Chet el valyutasida xarid qilingan uskunalarning milliy valyutadagi qiymati uskunalarning bojxonada “erkin muomalaga chiqarish (import)” bojxona rejimiga rasmiylashtirilgan kunda O‘zbekiston Respublikasi Markaziy banki tomonidan belgilangan tegishli valyuta kursi bo‘yicha hisoblanadi.
 22. Subsidiya ajratish bo‘yicha yuzaga keladigan kelishmovchiliklar tomonlar o‘rtasida muzokaralar o‘tkazish orqali hal qilinadi.
 Kelishmovchiliklarni muzokaralar o‘tkazish orqali hal qilishning iloji bo‘lmaganda, sud tartibida hal qilinadi.
 Subsidiya oluvchi taqdim qilingan ma’lumotlarning haqqoniyligi uchun javobgar hisoblanadi.
 23. Moliya vazirligi huzuridagi Davlat moliyaviy nazorati inspeksiyasi Agentlikning Jamg‘arma mablag‘laridan subsidiya ajratish faoliyatini monitoring qiladi.
 24. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu nizom Investitsiyalar va tashqi savdo vazirligi huzuridagi Eksportni rag‘batlantirish agentligi tarkibidagi To‘qimachilik sohasini qo‘llab-quvvatlash jamg‘armasi (keyingi o‘rinlarda — Jamg‘arma) mablag‘larini shakllantirish va ulardan foydalanish tartibi to‘g‘risidagi nizomga muvofiq tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda subsidiya ajratish tartibini belgilaydi.
 2. Ushbu nizomda quyidagi asosiy tushunchalar qo‘llaniladi:
 subsidiya — tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda qaytarmaslik sharti bilan Jamg‘arma hisobidan ajratiladigan mablag‘;
 subsidiya oluvchilar — tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlar;
 Agentlik — Investitsiyalar va tashqi savdo vazirligi huzuridagi Eksportni rag‘batlantirish agentligi.
 3. Paxta ip-kalavasi eksporti uchun undiriladigan yig‘imning 70 foizi hisobidan tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga subsidiya ushbu Nizomga ilovada keltirilgan sxemaga muvofiq ajratiladi.
 4. Tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotlarga subsidiya ajratish uchun Agentlik Davlat bojxona qo‘mitasi ma’lumotlari asosida hisobot oyidan keyingi oyning 15-sanasiga qadar hisobot oyi davomida tayyor tikuv-trikotaj mahsulotlarini eksport qilgan tashkilotlarning eksport miqdorlari, STIRi, bank ma’lumotlari va hisobvaraqlari ko‘rsatilgan ro‘yxatini tayyorlaydi. Bunda mahsulotlar AQSh dollaridan boshqa turdagi valyutada eksport qilingan bo‘lsa, uning miqdori keyingi oyning 1-sanasida Markaziy bankning valyutalar kursi bo‘yicha AQSh dollari ekvivalentiga o‘tkazish yo‘li hisoblanadi. 
 Bunda Agentlik amalga oshirilgan eksport hajmlarini Tashqi savdo operatsiyalarining yagona axborot tizimidagi ma’lumotlar asosida o‘rganib chiqadi.
 5. Agentlik tomonidan o‘rganishlar natijasi bo‘yicha hisobot oyidan keyingi oyning 15-sanasidan 18-sanasiga qadar Jamg‘armaga hisobot oyida kelib tushgan mablag‘lar tayyor tikuv-trikotaj mahsulotlarini eksport qiluvchi tashkilotlar o‘rtasida teng ulushda taqsimlanadi.
 6. Agentlik tomonidan taqsimot bo‘yicha hisobot oyidan keyingi oyning 20-sanasiga qadar subsidiya har bir tayyor tikuv-trikotaj mahsulotlarini (TIF TN kodi 61 — 63) eksport qiluvchi tashkilotning bank hisobvarag‘iga o‘tkazib beriladi. 
 Bunda subsidiya paxta ip-kalavasi eksporti uchun undiriladigan yig‘imning 70 foizi bo‘yicha Jamg‘armaga hisobot oyida kelib tushgan mablag‘lar hisobidan eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda ajratiladi.
 7. Subsidiya ajratilishi yuzasidan hisobotlar har oy yakuni bo‘yicha Investitsiyalar va tashqi savdo vazirligiga kiritib boradi.
 8. Subsidiya ajratish bo‘yicha yuzaga keladigan kelishmovchiliklar tomonlar o‘rtasida muzokaralar o‘tkazish orqali hal qilinadi.
 Kelishmovchiliklarni muzokaralar o‘tkazish orqali hal qilishning iloji bo‘lmaganda, sud tartibida hal qilinadi.
 9. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining “O‘zpaxtasanoat” aksiyadorlik jamiyati korxonalarida ishlab chiqarilgan paxta tolasini sotish va hisob-kitoblar mexanizmini takomillashtirish to‘g‘risida” 2018-yil 12-fevraldagi 106-son qaroriga (O‘zbekiston Respublikasi QT, 2018-y., 2-son, 31-modda) 2-ilovaning matni quyidagi tahrirda bayon etilsin:
 1. Mazkur Nizom paxta tolasini birja savdolarida mahalliy iste’molchilarga sotish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 sotuvchi — paxta tolasini ishlab chiqaruvchi, shuningdek, chet eldan import hisobidan sotish uchun olib keluvchi va birja savdolari orqali sotuvchi tashkilotlar;
 xaridor — qayta ishlash quvvatlariga ega bo‘lgan respublika to‘qimachilik korxonalari, shuningdek, ishlab chiqarish quvvatlari hisobga olingan holda, o‘z mahsulotini qayta ishlashda paxta tolasidan foydalanish zarurligi munosabati bilan yuridik shaxs tashkil etgan boshqa tashkilotlar;
 birja bitimi — birja savdolarining natijasi bo‘yicha tuzilgan va belgilangan tartibda ro‘yxatdan o‘tkazilgan birja tovari oldi-sotdi shartnomasi;
 birja a’zolari — birja tomonidan belgilangan tartibda birja savdolarida ishtirok etish hamda dilerlar va brokerlar sifatida birja bitimlarini tuzish huquqiga ega bo‘lgan yuridik shaxslar;
 diler — birja bitimlarini o‘z nomidan va hisobidan tuzuvchi yuridik shaxs, birja a’zosi;
 broker — mijozning (sotuvchi yoki xaridorning) topshirig‘iga asosan va uning hisobidan birja bitimlarini tuzuvchi yuridik shaxs, birja a’zosi;
 treyder — birja a’zosi nomidan birja savdolarida ishtirok etuvchi va birja bitimlarini tuzish huquqiga ega birja a’zosi xodimi;
 birja savdolarining elektron tizimi (keyingi o‘rinlarda — BSET) — birja a’zolariga aniq vaqt rejimida birja savdolarida ishtirok etish imkoniyatini beradigan, dasturiy-apparat vositalari majmuini o‘z ichiga olgan axborot tizimi;
 hisob-kitob-kliring palatasi (keyingi o‘rinlarda — HKKP) — kliring elektron tizimi orqali birja bitimlari (keyingi o‘rinlarda — bitim) bo‘yicha kliring, hisob-kitob va o‘zaro hisob-kitoblarni amalga oshirishni ta’minlovchi birjaning tarkibiy bo‘linmasi;
 avans — sotuvchi va xaridor tomonidan kiritiladigan, birja vositachilik yig‘imini va tomonlarning zakalatini o‘z ichiga oladigan summa.
 3. Birja savdolarida paxta tolasi uni ishlab chiqaruvchi tashkilotlar, shuningdek, paxta tolasini ichki bozorda sotish uchun chet eldan import hisobiga olib keladigan tashkilotlar (O‘zbekiston Respublikasi rezidentlari yoki norezidentlari) tomonidan sotiladi.
 4. Qayta ishlash quvvatlariga ega bo‘lgan respublika korxonalari birja savdolarida paxta tolasi xaridorlari hisoblanadi. Ishlab chiqarish quvvatlari hisobga olingan holda, o‘z mahsulotini qayta ishlashda paxta tolasidan foydalanish zarurligi munosabati bilan yuridik shaxs tashkil etgan boshqa tashkilotlar ham xaridor sifatida ishtirok etishlari mumkin.
 Paxta tolasini qayta ishlash quvvati mavjudligi to‘g‘risida birjaga tuman (shahar) hokimliklarining tavsiyalarini taqdim etgan xaridorlar savdolarga qo‘yiladi.
 Tavsiyalar mavjud ishlab chiqarish quvvatlarini o‘rganish yo‘li bilan murojaat qilingan paytdan boshlab majburiy tartibda o‘n kun mobaynida beriladi va bir yil mobaynida haqiqiy hisoblanadi.
 Tavsiyalarni olgandan so‘ng korxonaning ishlab chiqarish quvvati o‘zgargan taqdirda, tuman (shahar) hokimliklariga besh ish kuni ichida xabar berilishi shart.
 Tavsiyalarni berish muddati tamom bo‘lgandan keyin ular olingunga qadar xaridorning tuman (shahar) hokimligiga murojaat qabul qilingan sana haqida belgi qo‘yilgan murojaati va hokimlikka yuborilgan yozma bildirishnoma arizada qayd etilgan ishlab chiqarish quvvatlari doirasida savdolarda ishtirok etish uchun asos hisoblanadi.
 Bunda tavsiyalar o‘z vaqtida berilmaganligi yoki noxolisona berilganligi oqibatlari uchun tegishli hokimlik javob beradi.
 5. Paxta tolasi birja savdolarida ushbu Nizomga ilovaga muvofiq sxema bo‘yicha sotiladi.
 6. Xaridorlar tomonidan birja savdolarida sotib olingan paxta tolasidan faqat ishlab chiqarish maqsadlari uchun foydalaniladi.
 7. Paxta tolasini sotuvchi tashkilotlar o‘z ehtiyojidan ortgan paxta tolasini birja savdolariga o‘zlari mustaqil ravishda qo‘yadi.
 8. Paxta tolasining birja savdolari namunaviy birja kontraktlari asosida amalga oshiriladi, unda paxta tolasining joylashuvi, lot miqdori, navi, tipi, klassi majburiy tarzda aks ettiriladi.
 9. Birja savdolari amaldagi qonunchilik hujjatlariga, birja savdolari va hisob-kitob-kliring operatsiyalarini o‘tkazish qoidalariga muvofiq amalga oshiriladi.
 Birja savdolari va hisob-kitob-kliring operatsiyalari qoidalari birja, birja a’zolari, sotuvchi va xaridorlar uchun majburiy hisoblanadi.
 10. Sotuvchi va xaridorlar birja savdolarida mustaqil ravishda birja bilan tuzilgan shartnomaga muvofiq diler sifatida yoki broker nomidan treyderlar orqali mustaqil ishtirok etadilar.
 11. To‘langan avans summasiga muvofiq har bir savdo bo‘yicha sotuvchi va xaridorlarni savdolarga qo‘yish va ulardan chetlatish, birja savdolari g‘oliblarini aniqlash va birja bitimlarini ro‘yxatdan o‘tkazish BSET tomonidan amalga oshiriladi.
 Paxta tolasini sotuvga qo‘yish, shu jumladan, ushbu mahsulotga kichik hajmlarda ehtiyoji bo‘lgan korxonalarga ham sotib olish imkoniyatini yaratish kerak.
 Bunda lotlar 1 tonnadan bo‘lishi kerak.
 12. Bazaviy sifatli (“Birinchi” nav, “O‘rta” klassli, 4 tip) paxta tolasi uchun boshlang‘ich narx har kuni sotuvchi tomonidan Nyu-York tovar birjasining birjada navbatdagi savdolardan oldingi kundagi eng yaqin yetkazib berish oyi uchun fyuchers kotirovkasi qiymatidan oshmaydigan narxda belgilanadi.
 Boshqa navlar, klasslar, tiplar va kodlar uchun boshlang‘ich narx Paxta tolasini sotish va hisob-kitob qilish tartibi to‘g‘risidagi nizomga ilovaga muvofiq koeffitsiyentlar qo‘llangan holda aniqlanadi.
 Bunda “O‘zto‘qimachiliksanoat” uyushmasi har birja savdolari o‘tkaziladigan kunda soat 9-15 ga qadar birja savdolaridan oldingi kundagi Nyu-York tovar birjasining eng yaqin yetkazib berish oyi uchun fyuchers kotirovkasi miqdoridan kelib chiqqan holda, paxta tolasining 1 tonnasi uchun milliy valyutada hisoblangan narxlari to‘g‘risidagi ma’lumotni o‘z rasmiy veb-saytiga joylashtiradi.
 13. Sotuvchi va xaridor HKKPdagi o‘zlarining shaxsiy hisobvaraqlariga avans sifatida quyidagi zakalat pullarini kiritadilar:
 sotuvchi — savdolarga qo‘yiladigan mahsulot qiymatining 1 foizi miqdorida;
 xaridor — birja bitimining mo‘ljallanayotgan summasining 1 foizi miqdorida. 
 14. Xaridorlar:
 birjada avans bilan ta’minlangan hajmlardagi mahsulotni sotib olishga bitimlar tuzish;
 paxta tolasini tekshirish va mahsulotni xarid qilish bo‘yicha bitim shartlariga muvofiq miqdorda va sifatda tanlash;
 tovarni qabul qilish-topshirish dalolatnomasi imzolanguniga qadar (birja bitimida kelishilgan uni yetkazib berish shartlarini bajarish) paxta tolasi saqlanadigan joylarda uni tekshirish (tanlash) dalolatnomasini tuzishni talab qilish huquqiga ega.
 15. Birja savdolari qoidalariga muvofiq oldi-sotdi shartnomasi birja tomonidan birja bitimini elektron ro‘yxatga olish kunida uni bajarish uchun birja a’zolariga taqdim etiladi.
 16. Xaridor besh ish kuni mobaynida birjaning ikkilamchi talab qilib olguncha depozit hisobraqamiga tuzilgan birja bitimiga muvofiq moliyaviy majburiyatlarni to‘liq qoplash uchun mablag‘lar o‘tkazishi shart.
 17. HKKP oldi-sotdi shartnomasiga muvofiq zarur mablag‘lar tushgandan keyin bir ish kunida ushbu Nizom talablariga muvofiq sotuvchining shaxsiy kabinetiga to‘langan bitimlar to‘g‘risidagi reyestrni yuborishi shart.
 18. Sotuvchi HKKPdan sotib oluvchi tomonidan oldindan to‘lov to‘langani to‘g‘risidagi ma’lumotni olgandan keyin mahsulotni xaridorga yetkazib berishning birja bitimida kelishilgan shartlarida yetkazib beradi.
 Sotuvchi tovarni yetkazib berish bo‘yicha birja bitimida kelishilgan shartlarni bajargandan so‘ng sotuvchi va xaridor ro‘yxatdan o‘tkazilgan birja bitimi bo‘yicha mahsulotni topshirish-qabul qilish to‘g‘risida dalolatnoma tuzadilar.
 19. Xaridorga mahsulotni topshirish-qabul qilish (yuklab jo‘natish) birja bitimlarida nazarda tutilgan hajm va muddatlarga muvofiq amalga oshiriladi.
 Ushbu Nizomda nazarda tutilgan mablag‘larni o‘tkazish bilan bog‘liq xarajatlar sotuvchi bankida — sotuvchi tomonidan, xaridor bankida — xaridor tomonidan amalga oshiriladi.
 20. Birja savdosini tashkil etish, shartnoma majburiyatlarini bajarish va HKKP xizmat ko‘rsatish jarayonida paydo bo‘ladigan nizolar va kelishmovchiliklar qonunchilik hujjatlarida belgilangan tartibda hal etiladi.
 21. Ushbu Nizomdan kelib chiqib, sotuvchilar yoki xaridorlar tomonidan ularga yuklatilgan majburiyatlar bajarilmagan taqdirda, aybdor tomondan ikkinchi taraf foydasiga jarima sifatida zakalat pullari ushlab qolinadi. Bunda sotuvchi tomonidan xaridor foydasiga undiriladigan jarima miqdori shartnomaning umumiy qiymatidan kelib chiqqan holda aniqlanadi.
 22. Mazkur Nizom talablari buzilishda aybdor bo‘lgan shaxslar qonunchilik hujjatlariga muvofiq javob beradilar.
 2. Vazirlar Mahkamasining “O‘zbekiston Respublikasi Investitsiyalar va tashqi savdo vazirligi huzuridagi Eksportni rag‘batlantirish agentligi faoliyatini tashkil etish to‘g‘risida” 2019-yil 6-maydagi 373-son qarorida:
 a) 1-bandga quyidagi mazmundagi xatboshi qo‘shilsin:
 “bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini qoplash uchun hamda eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda To‘qimachilik sohasini qo‘llab-quvvatlash jamg‘armasi mablag‘lari hisobidan subsidiya ajratish”;
 b) ilovada:
 6-bandga quyidagi mazmundagi xatboshi qo‘shilsin:
 “bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini qoplash uchun hamda eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda To‘qimachilik sohasini qo‘llab-quvvatlash jamg‘armasi mablag‘lari hisobidan subsidiya ajratish”;
 7-bandga quyidagi mazmundagi “m)” kichik bandi qo‘shilsin:
 “m) bo‘yalgan mato hamda aralash va bo‘yalgan gazlama mahsulotlarini ishlab chiqarish loyihalari doirasida xarid qilingan uskunalar qiymatining bir qismini qoplash uchun hamda eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda To‘qimachilik sohasini qo‘llab-quvvatlash jamg‘armasi mablag‘lari hisobidan subsidiya ajratish sohasida:
 bo‘yalgan mato hamda aralash va bo‘yalgan gazlama ishlab chiqarish loyihalari doirasida xarid qilingan uskunalar qiymatining bir qismiga subsidiya ajratadi;
 tayyor tikuv-trikotaj mahsulotlarini eksport qiluvchi tashkilotlarga ularning tayyor tikuv-trikotaj mahsulotlari eksport hajmining qiymatiga nisbatan teng ulushda subsidiya ajratadi”.
 3. Vazirlar Mahkamasining “O‘zto‘qimachiliksanoat” uyushmasining to‘qimachilik va tikuv-trikotaj sohasini rivojlantirish jamg‘armasi mablag‘larini shakllantirish va undan foydalanish tartibi to‘g‘risidagi nizomni tasdiqlash haqida” 2021-yil 23-fevraldagi 93-son qarorida:
 a) 1-bandning “b” kichik bandi birinchi xatboshidagi “75 foizi” so‘zlari “5 foizi” so‘zlari bilan almashtirilsin;
 b) 4-banddagi “paxta ip-kalavasini” so‘zlari “paxta ip-kalavasi va trikotaj matoni (bo‘yalgan trikotaj matodan tashqari)” so‘zlari bilan almashtirilsin;
 v) ilovaning 3-bandi ikkinchi xatboshidagi “75 foizi” so‘zlari “5 foizi” so‘zlari bilan almashtirilsin;
 g) ilovaning 5-bobiga quyidagi mazmundagi 26-band qo‘shilsin:
 “26. Paxta ip-kalavasi va trikotaj matoni olib chiqishda undiriladigan yig‘imlar bo‘yicha monitoring Investitsiyalar va tashqi savdo vazirligi tomonidan Tashqi savdo operatsiyalarining yagona elektron axborot tizimi (keyingi o‘rinlarda — TSOYEAT) ma’lumotlari asosida amalga oshiriladi.
 Monitoring natijalariga ko‘ra, paxta ip-kalavasi va trikotaj matoni olib chiqishda belgilangan miqdordagi yig‘imlarni to‘lamagan eksport qiluvchi tashkilotlar (shartnoma tuzuvchilar) aniqlangan taqdirda, ushbu tashkilotlar Investitsiyalar va tashqi savdo vazirligi huzuridagi Eksportni rag‘batlantirish agentligi tomonidan TSOYEATda real vaqt rejimida yangilanib boruvchi “Yig‘im to‘lamagan tashkilotlar” reyestriga kiritiladi.
 Reyestrga kiritilgan tashkilotlarga mavjud qarzdorligini to‘liq bartaraf etmaguniga qadar paxta ip-kalavasi va trikotaj matoni eksport qilishiga ruxsat berilmaydi”;
 d) ilovaning “26.” bandi — “27.” bandi deb hisoblansin.